#### 1. Szakmapolitikai elvárásoknak való megfelelés értékelése

#### Szolgáltatáselem célja

A szolgáltatás célja a [314/2018. (XII. 27.) kormányrendeletben](https://njt.hu/jogszabaly/2018-314-20-22) (ÁAFK rendelet) meghatározott szakmapolitikai alapkövetelmények teljesülésének értékelése a szoftvertermék végső műszaki-szakmai átadás-átvételének részeként.

Az egyes szakmapolitikai alapkövetelmények kapcsán a megrendelő felmentést kaphat az Elektronikus Ügyintézési Felügyelettől, illetve az ÁAFK rendeletben meghatározott kivételek fennállása esetén eltérhet az alapkövetelményektől. Előfordulhat, hogy egyes alapkövetelmények nem értelmezhetők a szoftvertermékre.

#### Mi nem célja a szolgáltatáselemnek?

A megrendelő által biztosított nyilatkozatok, igazolások és tanúsítások valóságtartalmának részletes ellenőrzése és validációja.

A felmentések, eltérés engedélyek felülvizsgálata.

#### Értékelés kimenetelei

A szakmapolitikai alapkövetelményeknek való megfelelést a teljes szoftvertermék kapcsán értékeljük. Az elvárásokat a Termékkövetelmények tartalmazzák.

#### Lehetséges kimenetek

**Megfelelt**

A szoftvertermék valamennyi szakmapolitikai alapkövetelménynek megfelelt.

**Nem felelt meg**

A szoftvertermék egy vagy több szakmapolitikai alapkövetelménynek nem felelt meg.

#### Értékelési jelentés

Az értékelés eredményterméke a szakmapolitikai elvárásoknak való megfelelőségi jelentés (Értékelési jelentés).

Az Értékelési jelentés rögzíti, hogy a nyilatkozatok, igazolások és tanúsítások alapján teljesültek-e a szakmapolitikai alapkövetelmények. A jelentés szövegesen is értékeli a megfelelést, illetve részletesen leírja, hogy mely alapkövetelményeknek nem felelt meg a szoftvertermék.

**Termékkövetelmények**

| **Követelmény azonosítója** | **Követelmény leírása** |
| --- | --- |
| SZP-T-01 | A szoftverterméket az állam által támogatott fejlesztői környezetben fejlesztették. |
| SZP-T-02 | A szoftvertermékbe beépítették az ÁAFK által biztosított szabályozott és a központi elektronikus ügyintézési szolgáltatásokat (KEÜSZ-ök és SZEÜSZ-ök). |
| SZP-T-03 | A szoftvertermékben nem alakítottak ki KEÜSZ-ben vagy SZEÜSZ-ben elérhető szolgáltatást vagy funkcionalitást. |
| SZP-T-04 | Az állam számára biztosított a szoftvertermék és a hozzá kapcsolódó dokumentumok korlátlan felhasználása, a korlátlan továbbfejlesztés, átalakítás, módosítás és értékesítés. |
| SZP-T-05 | A megrendelő az államot megillető jogok sérülése nélkül értékesítheti az állami szervek körén kívüli más vásárlóknak is a szoftverterméket vagy annak önállóan is működőképes részeit. |
| SZP-T-06 | A megrendelő a szoftvertermék megvalósításához kapcsolódó beszerzési eljárásban jelezte, ha a fejlesztő az ESZP-T-04 pontban felsorolt jogokat nem tudja átadni az államnak. A szoftvertermék használatba vétele nem okoz az államnak hátrányos, külső fejlesztőtől való függőséget. |
| SZP-T-07 | Az ÁAK-ban nem áll rendelkezésre olyan állami tulajdonban lévő alkalmazás, amely alkalmas vagy kisebb továbbfejlesztéssel alkalmassá tehető a szoftvertermék által megvalósított funkcionalitás kiszolgálására. |
| SZP-T-08 | A szoftvertermékbe beépítették az állami infrastruktúra környezetben támogatott, nyílt szabványra épülő, nyílt forráskódú alkalmazásokat. |
| SZP-T-9 | A szoftvertermék beszerzése során érvényesítették a takarékos állami üzemeltetés követelményeit, különös tekintettel a központosított informatikai rendszerekhez való illeszkedés és kompatibilitás követelményeire. |
| SZP-T-10 | A szoftvertermék számviteli előírások szerinti bekerülési értékének pontos megállapításához szükséges információ biztosított. |
| SZP-T-11 | A szoftvertermék megvalósítása során mikro- és kisvállalkozásokat is bevontak. |
| SZP-T-12 | A szoftvertermék megvalósítása során teljesült a Központi alkalmazás-szolgáltató által kidolgozott [Fejlesztési szakmai követelményrendszer](https://aafk.gov.hu/dokumentumtar/flora/tajekoztatok/fejlesztesi-szakmai-kovetelmenyrendszer/). |
| SZP-T-13 | A szoftvertermék teljes funkcionalitása webböngészővel is használható. |
| SZP-T-14 | A szoftvertermék által előállított dokumentumok más szoftverrel is olvashatók és szerkeszthetők. (Legalább az elektronikus ügyintézés részletszabályairól szóló [451/2016. (XII. 19.) kormányrendelet](https://njt.hu/jogszabaly/2016-451-20-22) 1. mellékletében meghatározott, a szoftvertermék felhasználása szempontjából értelmezhető, az elektronikus ügyintézést biztosító szervek által elfogadott formátumok használatának lehetővé tételével.) |
| SZP-T-15 | A szoftvertermékben alkalmazott technológiai megoldások vagy rendszerek nem teszik lehetővé harmadik fél számára az adatokhoz való hozzáférést az adatkezelő kifejezett hozzájárulása nélkül. A szoftvertermékben alkalmazott technológiai elemek vagy rendszerkomponensek felhasználási feltételei nem módosíthatók egyoldalúan. |
| SZP-T-16 | A szoftvertermék rendelkezik informatikai elektronikus információbiztonsági tanúsítvánnyal, adatvédelmi tanúsítvánnyal, valamint a jogszabályokban vagy szerződésben meghatározott tanúsítványokkal. |
| SZP-T-17 | A szoftvertermék elősegíti, illetve biztosítja az elektronikus ügyintézés lehetőségét. |

**Értékelési követelmények**

| **Szempont azonosítója** | **Értékelési szempont leírása** |
| --- | --- |
| SZP-É-01 | A megrendelő nyilatkozata az adott szakmapolitikai követelmény teljesítésére vagy az engedélyezett eltérő mód megfelelő teljesítésként értékelhető. |
| SZP-É-02 | A szakmapolitikai követelmény teljesítésének módja a megrendelő részéről adott szakmai indoklással és/vagy a vonatkozó jogszabályi hivatkozással a rendelet alapján megfelelő teljesítésként értékelhető. |
| SZP-É-03 | A szakmapolitikai követelmény teljesítésére tett nyilatkozat és a kapcsolódó részletes leírás ide vonatkozó tartalma megfelelő és konzisztens. |